सुभाषितरत्नकोशः/४३ वार्धक्यव्रज्या
ततो वार्धक्यव्रज्या 

अनङ्ग पलितं मूर्ध्नि पश्यैतद् विजयध्वजम् /  
इदानीं जितम् अस्माभिस् तवाकिंचित्कराः शराः     ४३.१    (१५१८)  
धर्मकीर्तेः 

अनुचितम् इदम् अक्रमश् च पुंसां यद् इह जरास्व् अपि मान्मथा विकाराः /  
यद् अपि च न कृतं नितम्बिनीनां स्तनपतनावधि जीवितं रतं वा     ४३.२    (१५१९)  
विद्याकालिदासयोः 

प्रायश्चित्तं न गृह्णीतः कान्तायाः पतितौ स्तनौ /  
अत एव तयोः स्पर्शे लोको ऽयं शिथिलादरः     ४३.३    (१५२०)  

धिग् वृद्धतां विषलताम् इव धिक् तथापि वामभ्रुवाम् उपरि सस्पृहताम् अतन्वीम् /  
को ऽत्रापराध्यति विधिश् च शठः कुठार- योग्यः कठोरहृदयः कुसुमायुधश् च     ४३.४    (१५२१)  

स्वस्ति सुखेभ्यः सम्प्रति सलिलाञ्जलिर् एव मन्मथकथायाः /     
ता अपि माम् अतिवयसं तरलदृशः शरलम् ईक्षन्ते     ४३.५    (१५२२)       

क्षणात् प्रबोधम् आयाति लङ्घ्यते तमसा पुनः /  
निर्वास्यतः प्रदीपस्य शिखेव जरतां मतिः     ४३.६    (१५२३)  

पलितेष्व् अपि दृष्टेषु पुंसः का नाम कामिता /  
भैषज्यम् इव मन्यन्ते यद् अन्यमनसः स्त्रियः     ४३.७    (१५२४)  

एकगर्भोषिताः स्निग्धा मूर्ध्ना सत्कृत्य धारिताः /  
केशा अपि विरज्यन्ते जरया किम् उताङ्गनाः     ४३.८    (१५२५)  

गात्रैर् गिरा च विकलश् चटुम् ईश्वराणां कुर्वन्न् अयं प्रहसनस्य नटः कृतो ऽस्मि /  
नो वेद्मि मां पलितवर्णकभाजम् एतं नाट्येन केन नटयिष्यति दीर्घम् आयुः     ४३.९    (१५२६)  

अविविक्ताव् अतिस्तब्धौ स्तनव् आढ्याव् इवादृतौ /  
विविक्तव् आनताव् एव दरिद्राव् इव गर्हितौ     ४३.१०    (१५२७)  
निर्दयस्य 

        इति वार्धक्यव्रज्या|| ४३